Aabenraa: På søndag bliver der etableret en helt ny forening i Aabenraa Kommune. Det er en flok IT-glade frivillige, der har taget initiativ til at etablere en lokal afdeling af Coding Pirates i Aabenraa, som er en fritidsaktivitet for unge mellem mellem 7 og 17 år, hvor der ugentligt holdes klubmøder med fokus på læring om teknologi.

- Vi er nogle frivillige, som gerne vil motivere børnene til at forstå, hvad der foregår i computeren og den software, som får programmerne til at køre, siger Peter Grove Stentoft, der er en af initiativtagerne til Coding Pirates Aabenraa.

Hos Coding Pirates, der har sekretariat i Odense og flere lokalafdelinger rundt omkring i landet, leger de unge sig til kompetencer inden for kodning og programmering, og de sætter selv deres målsætning for, hvad de vil opnå med det stykke teknologi, de arbejder med.

- Vi får i fremtiden hårdt brug for unge, som tager den viden til sig og kan begå sig på det eneste globale sprog - computerkodning. For os frivillige er det også enormt spændende at lege med teknologi og observere børnenes læringskurve på området. Det er vildt, hvad de kan, siger Peter Grove Stentoft.